
1.  UVOD
Kao u svakom poduzetničkom poduhvatu, tako i u bavljenju ruralnim turizmom (pružanju posebnih turističko-ugostiteljskih usluga), kod potencijalnih poduzetnika postoji vrijeme sazrijevanja ideje o novoj, u pravilu dodatnoj djelatnosti. U početnoj fazi inkubacije takve ideje, potencijalni poduzetnici prvo nastoje dokučiti samu bit moguće nove djelatnosti. Naime, u početku su imali tek maglovitu predodžbu o toj djelatnosti, mozaik nepovezanih slika i pojmova dobivenih iz medija i razgovora s poznanicima.

Potpuno su svjesni činjenice da potencijalnu djelatnost obilježavaju neki nazivi i sintagme, u čije pravo značenje nisu sigurni do kraja. Primjerice, rekreacija, sportska rekreacija, turizam, ruralni turizam, turizam na seljačkom gospodarstvu, kontinentalni turizam, gastronomski turizam, ruralni prostor, boravak u prirodi, ruralni razvoj, ruralna arhitektura, eko-etno, ekološka poljoprivreda, prodaja poljoprivrednih proizvoda u vlastitom dvorištu itd. Dakako, oni znaju da postoje i druge stvari koje trebaju upoznati kako bi mogli pružati kvalitetne usluge u ruralnom turizmu.

Osim praktičnih znanja potrebnih za uređenje prostora i prostorija u kojima će boraviti turisti, te ophođenja s njima, potencijalni stvarni turistički domaćini trebaju steći i neka okvirna znanja o sektoru kojem pripada njihova potencijalna djelatnost. Riječ je o fenomenu turizma, u koji se, prema rasprostranjenom mišljenju, uz nogomet i politiku, svi  razumiju i kojim se može baviti svatko, što, dakako, nije točno. To je razlog više da se svi oni koji se misle baviti bilo kojim vidom turizma u ruralnom prostoru, dobro obavijeste o osnovama turizma, poglavito o rekreaciji i turizmu.

Zašto o rekreaciji? Zato što od nje započinje čitava priča o turizmu. Naime, prirodna je potreba čovjeka da se nakon rada odmori, da se fizički i mentalno oporavi, da obnovi svoju umnu i tjelesnu snagu, za što su mu potrebne posebne fizičke aktivnosti s naglaskom na razonodu i zabavu. Dio potrebne rekreacije se odvija kod kuće, u  mjestu stalnog boravka, a dio u udaljenijim pa i dalekim mjestima u koja zbog rekreacije valja putovati. Tako rekreacija, u najširem smislu, predstavlja osnovni turistički motiv i za dokoličarska putovanja turista i izletnika, što je i razlog da joj se, u nastavku, posvetiti posebna pozornost. 

Iako je, kao što je naprijed navedeno, u turizmu, naoko, sve samo po sebi razumljivo, laici bi teško objasnili razlike, primjerice, između turizma i ugostiteljstva ili turista i izletnika. U nastavku valja objasniti što je to turizam, kakva je struktura turističkog proizvoda, što je to turistički sustav, koji su trendovi u turističkom razvoju, što je to ruralni turizam, kakva je struktura ruralnog turizma, kakvo je stanje u ruralnom turizmu?

Uz navedeno, sudionici fokus grupa, naveli su dodatno zanimanje za razjašnjenje  pojma turistička destinacija, o ulozi tradicije u turističkoj ponudi ruralnog turizma, o načinu osmišljavanja kvalitetnog boravka gostiju na seljačkom imanju i okolici te moguću suradnju s javnim sektorom.   

2. REKREACIJA 

U svom razvoju čovjek je bio osuđen na preživljavanje, na težak i tvrdi rad, kad mu je za odmor tek preostajalo vrijeme za isprekidan i nesiguran san. Tek mu je u civiliziranim razdobljima ljudskog društva, kao rataru ili stočaru, ostajalo nešto više vremena za dnevni ili tjedni odmor, vremena za igru, zabavu i tradicijsku kulturnu nadgradnju. Poljoprivredna društva, ovisna o vremenskim i klimatskim zakonitostima njihova kraja, imala su poseban godišnji hod razdoblja s više slobodnog vremena. Primjerice u ovdašnjim predjelima zima je razdoblje s mnje radnih obveza i prigoda za svadbe, svinjokolje, zabave, ali i kućne aktivnosti, vezane uz izradu tradicijskih proizvoda i manifestacija nematerijalne tradicijske kulture.

Svjetske su religije zagovarale nekoliko milenija tjedne odmore, primjerice, krščanstvo je odredilo nedjelju za neradni dan, jer „Bog je stvarao svijet šest dana a sedmi se odmarao“. Tako je nedjelja bila namijenjena rekreaciji u najširem smislu te riječi. Društveno obavezni odlazak na misu predstavljao je duhovnu i mentalnu obnovu (rekreaciju). Misa je bila vrhunska dramska predstava, koja se je održavala u objektu vrhunskog oblikovanja (arhitekture: romanika, gotika, barok, klasicizam) vrhunskog interijara (zidno slikarstvo - freske, kiparstvo - oltari, namještaj - klupe, rasvjetna tijela - lusteri), uz vrhunsku glazbu (Bach, Heiden) i vrhunske moralno-vjerske i moralno-civilizacijske tekstove (Biblija i propovijedi).

Vrijeme industrijske revolucije do današnjih dana, s jedne strane je obilježeno sa silnim materijalnim napretkom, a s druge strane, s bitkom za slobodno vrijeme, ponekad krvavom bitkom između poslodavaca i zaposlenika. Međunradni praznik rada 1. svibnja, jedan je od sačuvanih spomenika slobodnom vremenu. Svjetska ekonomija pa i Ujendinjeni narodi, su u drugoj polovici prošlog stoljeća posvećivali veliku pozornost slobodnom vremenu, koje se je u jednom razdoblju rapidno povećavalo. Kako koristiti i iskoristiti slobodno vrijeme?

Način korištenja slobodnog vremena pruža velike mogućnosti, sve je slojevitiji i složeniji. Usredotočiti ćemo se na slobodno vrijeme kao prigodu za optimalni fizički, mentalni i duhovno-emotivni oporavak.

2.1. Vrste rekreacije po vremenskoj učestalosti

Ako vrijeme rekreacije poistovjetimo s vremenskom distribucijom slobodnog vremena prosječnog suvremnog čovjeka, tada možemo goovriti o dnevnom tjednom i godišnjem odmoru.

· Dnevni odmor 

Obuhvaća sve slobodno vrijeme izvan radnog tijekom 24 sata. Dio tog odmora koristi se na dnevne neodložne fiziološke potrebe pojedinca (spavanje, jedenje i toaletne potrebe), zatim za putovanje od mjesta stana do mjesta rada te na obiteljske i društvene obveze, tako da pravog dnevnog slobodnog vremena prikladnog za rekreaciju ne preostaje mnogo, ali se može drastično razlikovati od pojedninca do pojedinca, u prosjeku 2 sata.

· Vikend odmor
U njegovu ishodištu bila je nedjelja kao dan odmora. Smanjenjem trajanja radnog tjedna, sve veći broj ljudi je dobio dva slobodna dana u tjednu, subotu i nedjelju, spojene pod jedinstvenim nazivom „vikend“. Iako se to vrijeme često mora koriristiti za različite obiteljske, kućanske pa i dodatne radne obaveze, ipak, ako ne baš svakog vikenda preostaju jedan do dva slobodna dana za rekreaciju, koja se može osmišljeno organizirati u mjestu stalnog boravka, ali i izvan njega u okviru putovanja, kao izletnika ili turista.

· Godišnji odmor, 
Ovaj odmor može trajati i do mjesec dana, pruža velike mogućnosti za slojevito organiziranje rekreacije. Iako se godišnji odmor može provesti u mjestu stalnog boravka, s holistički shvaćenog zdravstveg gledišta, puno je bolje da se godišnji odmor provodi izvan uobičajene sredine. Jedan od trendova u stilu života i u turističkoj podnudi je dijeljenje godišnjeg odmora na dva pa i tri dijela, distribuiranih u različita godišnja doba, primjerice, na dio zmskog odmora za skijanje 

2.2. Struktura rekreacije po vrsti aktivnosti

Uobičajeno je da se pod nazivom rekrecija smatra sportsku rekreaciju, fizičke aktivnosti u slobodno vrijeme koje pridonose oporavku i osvježenju ljudskog tijela te pomažu za održanju postojećeg dobrog tjelesnog zdravlja, što više, i njgovom unapređenju. Međutim, osim tjelesne (sportske) postoje i drugi oblici rekreacije, koji pridonose oporavku i osvježenju mentalnog i duhovnog zdravlja.

Sportska rekreacija temljena je na fizičkoj aktivnosti tijela i za njeno odvijanje  treba osigurati fizičke i prostorne uvjete. Ovdje se navode tek glavne aktivnosti: šetnje, hodanje, trčanje, plivanje, ronjenje, klizanje, skijanje, vožnja bicikla, jahanje, veslanje, jedrenje, igre loptom, gimnastičke vježbe, borilačke vještine i slično. Za dio ovih aktivnosti potrebno je osigurati javni slobodni prostor, za neke uređene sportsko-rekreacijske terene ili sportsko-rekreacijske uređaje i dvorane. Neke sportsko-rekreacijske aktivnosti mogu se odvijati u vlastitom stanu, kući, vrtu ili dvorištu.   

Mentalna i duhovna rekreacija se temelji na različitim aktivnostima koje je teško do kraja usustaviti. Bitno je da one pridonose opuštanju nakon obaveznog rada, da pružaju zadovoljstvo, da pridonose duhovnom razvoju i mentalnom zdravlju. Ove se aktivnosti odnose na čitanje (knjige, novina, i slično), gledanje filmova i televizije, posjećivanje kazališta, slušanje koncerata, razgledavanje izložbi i muzeja, različiti oblici neobavezne (dokoličarske) edukacije (putovanja: upozavanje predjela, sela i naselja, prirodne i graditeljske baštine te slično). „Za dušu i tijelo“ su razvijeni različiti tretmani u okviru „wellness“ i „spa“ programa, primjerice, različiti bazeni, saune, masaže i slično, koji se sve više grade u mjestu stalnog boravka i u turističkim mjestima. 

2.3. Prostorni razmještaj mjesta rekreacije

Kao što se iz ranije navedenog može zaključiti, rekreacija se može odvijati u mjestu stalnog boravka, ali i u bližoj okolici pogodnoj za dnevne izlete kao i na udaljenim mjestima i predjelima pogodnima za višednevni boravak.

Turističkom rekreacijom nazivaju sve rekreacijske aktivnosti koje se obavljaju izvan mjesta stalnog boravka, u pravilu, za tjednih odmora i godišnjeg odmora.

Taj dio rekreacije postaje dio turističkog sustava i konstitutivni dio osnova turizma. 

3. TURIZAM 

Turizam obuhvaća skup odnosa i pojava vezanih uz aktivnosti osoba koje putuju ili borave izvan uobičajene sredine do godinu dana, kao turisti ili dnevni posjetitelji.

Turisti su posjetitelji koji su izvan uobičajene sredine proveli više od 24 sata tj. koji su tom prigodom najmanje jednom noćili, a izletnici su izvan uobičajene sredine proveli manje od 24 sata i nisu noćili.

Održanje i razvoj turizma pokreće zatvoreni turistički sustav (krug), kojeg čine tržište (emitivno područje iz kojeg stižu turisti), putovanje (svladavanje udaljenosti između emitivnog i receptivnog područja), turistička destinacija (receptivno područje u koje stižu turisti) i marketing (smišljeni utjecaj turističke destinacije na emitivno područje glede izbora cilja putovanja). Turistički sustav čini i okruženje (fizičko, tehnološko, socijalno, kulturno, ekonomsko, političko i okolišno) u kojem se sustav razvija.

Turisti dolaze samo u područja u kojima se nalaze turističke atrakcije. Osim turističkih atrakcija takvo područje mora imati dobru prometnu vezu s emitivnim područjima i mora imati odgovarajuće ugostiteljske objekte, međutim, područje koje ima dobre prometne veze i ugostiteljske objekte za lokalno stanovništvo, a nema turističkih atrakcija, turisti ne će posjećivati.

Atraktivno seljačko gospodarstvo, ako je prometno pristupačno i ako se u njemu organizira pružanje turističkih i ugostiteljskih usluga, može postati dio turističkog sustava i dio pripadajuće turističke destinacije.

3.1.  Turistički motivi

Turisti svoje domove i mjesto stalnog boravka i rada, povremeno napuštaju iz različitih motiva. Ako se to gleda pojedinačno takovih motiva može biti mnogo, međutim, ako se ti motivi svedu na manje skupne tada se oni dijele na dvije osnovne skupine: 

· na veću, čiji su motivi vezani uz dokoličarsko provođenje slobodnog vremena i usmjereni su na turističku rekreaciju, i 

· na manju, čiji su motivi nedokoličarski i vezani su na prisilno uvjetovana putovanja.

Dokoličarski motivi se dijele na odmor i oporavak, sportsku rekreaciju, dokoličarsku edukaciju i užitak.

Nedokoličarski motivi vezani su uz poslovna putovanja, profesionalnu edukaciju, liječenje, uvjete tranzita, čvrste vjerske obveze i egzistencijalnu kupovinu.

U pravilu, ruralni turizam nudi ponudu vezanu uz dokoličarske motive i rekreaciju, dok se njemu iznimno može pružiti prigoda za pružanje usluge gostima koji su doputovali zbog poslovnih motiva (izgradnja regionalne infrastrukture, terenskih istraživanja ili sličnog ).  

3.2.  Turističke atrakcije

Kao što je naprijed navedeno, temeljni resurs za razvoj turizma nekog područja predstavljaju realne i potencijalne turističke atrakcije. Turističke atrakcije su osnovica (sirovina) za stvaranje parcijalnih turističkog proizvoda i zajedničkog destinacijskog turističkog proizvoda. Stoga ih u destinaciji valja identificirati, evidentirati, vrednovati, sistematizirati (katastar i atlas turističkih atrakcija) i štititi od uništenja i neracionalnog korištenja. 

Kao podsjetnik kod prikupljanja podataka o turističkim atrakcijama i kao sredstvo za sistematizaciju, predlaže se sljedeća osnovna funkcionalna klasifikacija turističkih atrakcija: (1) geološke značajke prostora, (2) klima, (3) voda, (4) biljni svijet, (5) životinjski svijet, (6) zaštićena prirodna baština, (7) zaštićena kulturno-povijesna baština, (8) kultura života i rada, (9) znamenite osobe i povijesni događaji, (10) manifestacije, (11) kulturne i vjerske ustanove, (12) prirodna lječilišta, (13) sportsko-rekreacijske građevine i tereni, (14) turističke staze, putovi i ceste, (15) atrakcije zbog atrakcija i (16) turističke paraatrakcije. Postoji i detaljna funkcionalna klasifikacija turističkih atrakcija za svaku od navedenih vrsta.

Realnim turističkim atrakcijama, se smatraju turistički dostupne atrakcije, što znači da su one fizički dostupne, da su javno dostupne (da im se ne prilazi preko tuđeg zemljišta), da je do njih javni put, u konačnici i pješački put ili staza, obilježen, da je uz turističku atrakciju osiguran informacijski punkt (minimalno interpretacijska ploča) i o atrakciji tiskan informativni materijal (minimalno letak). 

Turistička atrakcijska osnova svake turističke destinacije mora biti polazište za kreiranje destinacijskog turističkog proizvoda kao i za planiranja dugoročnog razvoja turističke destinacije. 

3.3.  Turistička destinacija

Turistička destinacija je naziv novijeg datuma, kojim se obilježava funkcionalno turističko područje, veće od turističkog mjesta, a javlja se na više razina, od osnovne turističke destinacije do destinacija višeg  reda na čijem je vrhu kontinent destinacija (Europa, Amerika, Afrika itd.).

Osnovna turistička destinacija je područje koje čini prostor jednog ili više bliskih turističkih mjesta i njihovo funkcionalno okruženje, koji se više ne može dalje dijeliti. Utjecajni prostor turističkih mjesta nije fiksan već se mijenja s obzirom na promjene utjecajne moći samih turističkih mjesta, a time i na veličinu i oblik područja osnovne turističke destinacije. Ipak, iz praktičnih razloga te se granice svode na administrativne granice jedne ili više teritorijalnih jedinica (gradova i općina). Više osnovnih turističkih destinacija može činiti turističku destinaciju višeg reda. 

Turistička destinacija bila je osnovica za stvaranje posebne vrste turističkog proizvoda  – turistički destinacijski proizvod, te posebne discipline – destinacijski menadžment. U posebnim dijelovima ruralnog prostora, koji je turistički nerazvijen, sve se češće javlja pojam ruralna turistička destinacija, čiju ponudu poglavito obilježavaju turistička seljačka gospodarstva i mali ugostiteljski objekti. 

3.4.  Turistički proizvod

Termin turistički proizvod na turističkom tržištu sve više potiskuje pojedinačne turističke usluge pa i turističku ponudu u cjelini. Polazeći od toga da turistički doživljaj nastaje na temelju konzumacije različitih proizvoda i usluga na putovanju i tijekom boravka u turističkom mjestu te da turist percipira takav proizvod kao cjelovit doživljaj od dolaska do povratka kući, Sanda Weber (1998) objašnjava termin turistički proizvod, koji se odnosi na sve dimenzije i povezanost pojedinačnih usluga i proizvoda sa stajališta turista kojemu je namijenjen. Turistički proizvod ima, za robu, neke neuobičajene značajke: (1) složeni proizvod – od različitih roba i usluga, (2) neopipljiv proizvod – ne može se razgledati niti testirati, (3) neprenosiv proizvod – ne može se odvojiti od svoje fizičke lokacije, (4) ne podudara se mjesto kupnje i potrošnje i (5) ne može se uskladištiti.  

Inače, klasična turistička proizvodnja obuhvaća: smještaj i prehranu turista,  razgledavanje znamenitosti, prijevoz turista, turističke informacije, aktivnosti turista, turističku opremu i uređaje, infrastrukturu i kulturne aspekte turizma. 

3.5.  Ugostiteljstvo

Ugostiteljstvo obuhvaća pružanje usluge smještaja i prehrane turistima te usluge prehrane izletnicima. Međutim, dio ugostiteljstva koji pruža usluge prehrane može djelomično ili u cjelini pružati usluge prehrane lokalnom stanovništvu, te statistički podaci usluga prehrane nisu uvijek i u cijelosti u funkciji turizma.

Prema okvirnoj procjeni turističke satelitske bilance za Hrvatsku 2000. godine, proizlazi da su hoteli i restorani (ugostiteljstvo), u cjelokupnom udjelu u turističkom kolaču, bili najveći ali samo s 30%, dok ih je slijedila poljoprivreda i prehrambena industrija s 20%, promet i veze s 15%, trgovina s 10%, proizvodnja naftnih derivata s 5% a na ostalo neraspoređeno je ostalo 20%.

Dakako da turizam ne može bez ugostiteljstva, to su receptivni faktori svaka turističke ponude, međutim, svi ostali koji tako snažno zadiru u turistički kolač, s jedne strane, ostaju bez odgovarajućeg utjecaja na razvoj turizma, a s druge strane nisu im raspoređene i odgovarajuće obveze.

3.6.  Trendovi

„Masovni turizam“ koji se je razvio nakon Drugog svjetskog rata nije mimoišao  ni Hrvatsku. U to se je vrijeme izgradila glavnina hrvatskih smještajnih objekata na jadranskoj obali, i potpuno zapustio njen kontinentalni dio. Sve su se više naglašavali učinci ove vrste turizma, primjerice (1) prevladavanje turističke monostrukture, (2) promjene u gospodarskoj strukturi pojedinih područja, (3)neprimjeren rast cijene zemljišta, (4) niska individualna rentabilnost turističke građevine, (5) ugrožena flora, (6) neprimjerena transformacija turističkih mjesta i regija, (7) arhitektonsko vizualno zagađenje, (8)negativni socio-kulturni utjecaji.

Domovinski rat je skrenuo pozornost s prvih znakova pojave „novog“ turizma, koji su se počeli uočavati 80-ih godina prošlog stoljeća. Počeo se je reformirati i sam masovni turizam, međutim, Hrvatska je nakon rata krenula što prije programski, organizacijski, sadržajno i oblikovno obnoviti turističku ponudu. Međutim, na svjetskom se tržištu situacija u međuvremenu promijenila, ozonske rupe, prepolovljena dnevna dužina boravka na suncu, oblikovana nova dodatna turistička ponuda u turističkom mjestu i zaleđu.

U „novom“ turizmu se preferira individualni pristup turista (različite vrste), traži se mogućnost spontanih odluka za vrijeme putovanja i boravka, nastoji se upoznati zemlju u koju se putuje (povijest, jezik, kultura, običaji, godišnji odmor se raspoređuje na glavni dio i nekoliko manjih, sezona se produžuje, biraju se odgovarajuća prijevozna sredstava (mogu biti i spora), odmor je aktivan i naporan, proširuju se motivi  putovanja (avantura, hobi zdravlje, uživanje, porast kvalitete života), upoznavanje i stjecanje prijatelja među lokalnim stanovništvom, veća pozornost posvećuje se zaštiti okoliša, traži se „value for money“. 

Stihija, temeljena na špekulaciji nekretnina, nastavila je „pitomu divlju“ izgradnju na jadranskoj obali, sada temeljenu na sofisticiranijim pripremama i rješenjima. Europski utjecaj na Jadranu se očituje na financijskom pritisku koji proizlazi iz interesa stanovnika EU da se trajno nastane na ovim prostorima. 

O razvoju turizma u kontinentalnom dijelu Hrvatske postoje mnogobrojne deklarativne izjave. Još uvijek nisu osigurani odgovarajući instrumenti koji bi snažnije poticali razvoj ruralnog turizma. Osnivanje odjela za ruralni razvoj unutar resora poljoprivrede, možda je prva prava najava razvoja ruralnog turizma u Hrvatskoj. Postoji čitav niz parcijalnih poticaja za razvoj ruralnog turizma, međutim, cjelovite i dovoljno snažne akcije još uvijek nema. Osobito se osjeća nedostatak potrebnog obrazovanja za kandidate koji bi se željeli baviti ruralnim turizmom. 

3.7.  Ustrojstvo 

O razvoju turizma, osobito o onom dugoročnom, na državnoj razini brine resor turizma (samostalno ministarstvo ili u sklopu drugog ministarstva). O razvoju turizma na razini županija, gradova i općina brinu njihova poglavarstva, u pravilu, u okviru svojih odjela za gospodarstvo.

O promidžbi hrvatskog turizma, u zemlji i inozemstvu, brine sustav Hrvatske turističke zajednice, po hijerarhijskom principu, od općina i gradova do županija.  

4. RURALNI TURIZAM 

Iako najveći hrvatski turistički potencijal predstavljaju morska obala, toplo more, mediteranska klima i povijesni sustav naselja uz morsku obalu, s bogatim kulturno-povijesnim nasljeđem, ipak, s druge strane, ruralni prostor, kao osnovni resurs za razvoj ruralnog turizma, predstavlja ogroman, neiskorišten hrvatski turistički potencijal. U ruralnom se prostoru mogu zadovoljavati brojne potrebe gradskih stanovnika za mirom i prostorom za rekreaciju na otvorenom. Ruralni turizam uključuje posjet nacionalnim parkovima i parkovima prirode te ostaloj baštini u ruralnom prostoru, zatim panoramske vožnje, uživanje u ruralnom krajoliku i boravak na turističkim seljačkim gospodarstvima. Ruralni turizam je dodatni izvor prihoda, osobito za žene i važan je u smanjivanju stope ruralne depopulacije. Investicije u turizam mogu u ruralnom prostoru očuvati povijesne građevine i tradicionalne aktivnosti. Seljaci mogu modernizirati neiskorištene zgrade za potrebe iznajmljivanja turistima ili odvojiti dio zemljišta za potrebe kampiranja ili za potrebe sportske rekreacije.

Osim toga, termin ruralni turizam, koristi se za slučajeve kada je ruralna kultura ključna komponenta ponuđenog turističkog proizvoda. Specifično za turistički proizvod ruralnog turizma je nastojanje da posjetitelju osigura osobni kontakt, osjećaj za  fizičko okruženje u ruralnom prostoru i koliko je to god moguće, da mu se pruži prigoda sudjelovanja u aktivnostima, tradiciji i stilu života lokalnog stanovništva.

4.1. Obilježja i trendovi

Svjetska turistička organizacija (UN-WTO) smatra da postoji veliko potencijalno tržište ruralnog turizma. Ipak je vrlo malo istraživanja povredeno kojima bi se utvrdila veličina tog tržišta, a djelomično su tome uzrok upravo poteškoće vezane uz zadovoljavajuće definiranje ruralnog turizma. Predpostavlja se da je 3 posto, ili 23 milijuna svih međunarodnih turističkih putovanja temeljeno na ruralnom turizmu, dok je obujam domaće potražnje za ruralnim turizmom gotovo nepoznat iako je domaća potražnja u nekim nemljama (npr. Njemačka, Mađarska, Italija, Francuska, Velika Britanija) najznačajnija. 

Svjetska turistička organizacija predviđa daljnji iznadprosječan rast međunarodnih putovanja motiviranih ruralnim turizmom od oko 6 posto godišnje. Rast će djelomično biti rezultat državnih poticjanih mjera za zadržavanje stanovništva na njihovim imanjima. 

Ključni su trendovi: 

· daljnja diverzifikacija ponude u sklopu ruralnog turizma, od oblika smještaja do vrsta ponuđenih aktivnosti ili programa, kako na samom seoskom gospodarstvu tako uključujući i mogućnosti u široj okolici. S promjenama potreba kupaca (npr. Sve više iskustva, izbirljivost) ponuda se diverzificira kroz oblikovanje kraćih, aktivnih i ‘zdravih’ odmora.

· bolji skrb o okolišu koji se javlja zbog promjena cjelokupnog sustava vrijednost, te načina na koji sagledavamo, razumijemo i skrbimo o okolišu. Briga kupca za očuvanjem okoliša je evidentna i njihova je preferncija prema boravku u očuvanom okolišu. Kada Europljani biraju destinacije svojih putovanja očuvana priroda i ugodna klima su dva glavna faktora odabira destinacije. 

· u budućnosti nuditi će se sve raznolikije vrste smještaja. Postoji potražnja za različitim tipovima smještaja, no inzistira se na prepoznatljivosti odnosno poštivanju standarda kao garanciji kvalitete (npr. sustav obilježavanja kvalitete koji su naši susjedi u Mađarskoj već uveli). 

Unatoč ograničenjima svake generalizacije, može se ustvrditi da korisnici ruralnog turizma ulaze u skupinu iznadprosječno obrazovanih, preferiraju manje poznate destinacije te od or izvan glavne odmorišne sezone, a motivirani su upoznavanje lokalne kulture, učenjem o lokalnom stilu života te brigom za okolis. 

Relevantni tržišni segmenti su: 

· Jednodnevni posjetitelji – naročito važan segment u blizini većih urbanih centara te se očekuje daljnji rast potražnje

· Posjetitelji na kratkom odmoru – dijeljenje odmora u više kraćih segmenata kao opći trend vidljiv je i u ruralnom turizmu, gdje se traži više doživljaja u manje vremena

· Obitelji s djecom – posebno su vaćan segment, pri čemu valja voditi računa o njihovim posebnim potrebama, kao što su sigurnost i zabava za djecu

· Treća dob – ruralne destinacije su popularna odredišta za stariju populaciju koja cijeni ruralnu tradiciju, mir te mogućnosti za laganu rekreaciju, poput šetnji. Valja voditi računa o posebnim potrebama ovog segmenta, kao što su sigurnost, udobnost, i prehramene navike/dijetalni zahtijevi

· Posebni interesi – posljednjih desetak godina zamjetan je rast interesa za ruralnim područjima među grupama posebnih interesa, kao što su biciklisti ili šetači, ali sve više i vrlo specijalizirana nišna tržipšta poput eno-gastronoma, promatrača ptica, ljubitelja etnologije i slično

· Grupe – prvenstveno grupe školske djece, grupe stariji (razni klubovi i udruženja), grupe posebnih interesa. 

4.1.  Ruralni turizam i ruralni prostor

Ruralni turizam je kompleksna vrsta turizma, sastavljena od različitih vrsta turizam koje se javljaju u ruralnom prostoru. Ruralni prostor predstavlja suprotnost gradskom prostoru. To je prostor koji je izvorno služio kao životni i radni prostor poljoprivrednika, zapravo, to je cjelokupni obradivi i naseljeni prostor izvan gradova. U njemu su nastali: tradicijsko selo, ruralne cjeline, tradicijska ruralna arhitektura i tradicijski interijeri, tradicijski vrtovi te ekološki, proizvodno i oblikovno uravnoteženi kulturni pejzaž. Na toj se materijalnoj osnovici paralelno razvijala tradicijska kultura života i rada seljaka (tradicijska znanja i tehnologije poljoprivredne proizvodnje i načina stanovanja, odijevanja, prehrane i zajedništva), koja je u konačnici rezultirala i nematerijalnim dobrima, kao što su narodni plesovi, pjesme, legende i slično. Sve to predstavlja pretežiti, prepoznatljivi i najvredniji dio turističke atrakcijske osnove ruralnog prostora.. 

Prema Strategiji prostornog uređenja RH (1997), ruralnim prostorom se smatra cijeli prostor izvan gradova koji je predmet zanimanja u sociološkom i gospodarskom pogledu, kao prostor u kojem se rasprostiru mala ruralna društva ili ruralne zajednice, usko povezane, životno i radno, s pretežito prirodnim okolišem, Na ruralni prostor otpada oko 93% posto kopnene  površine Hrvatske gdje živi oko 1/5 njenog stanovništva. 

U Europi se ruralnom prostoru posljednjih 20-ak godina pridaje osobita pozornost. To potvrđuje sadržaj Strategija za ruralnu Europu, Europskog vijeća za sela i male gradove - ECOVAST (1994). Između ostalog, u ovoj Strategiji stoji: Ruralni turizam treba biti unaprijeđen na način koji je sukladan s osobnošću i kapacitetom područja namijenjenog za prihvat gostiju.. 

4.2.  Struktura i objekti ruralnog turizma  

Kao što je već spomenuto, ruralni turizam je kompleksna vrsta turizma, koja se sastoji od niza vrsta i vidova turizma, koji se, uzročno-posljedično razvijaju u ruralnom prostoru. Među tim vrstama i vidovima, po svojoj prepoznatljivosti makar ne i brojčano, prednjači turizam na seljačkim gospodarstvima. Slijede vrste turizma koje su također usko vezane uz ruralni prostor: lovni i ribolovni turizam, turizam zaštićenih dijelova prirode, ekoturizam, nostalgičarski turizam, rezidencijalni turizam, te ostale vrste turizma, sportsko–rekreacijski turizam, kulturni turizam, edukacijski turizam, zavičajni turizam, avanturistički turizam, tranzitni turizam, kamping turizam, kontinentalni nautički turizam, vjerski turizam, zdravstveni turizam, gastronomski i eno-gastronomski turizam, shopping turizam, poslovni turizam i slično.

Receptivni faktor ponude ruralnog turizma sastoji se od različitih vrsta smještajnih objekata, kao što su: turistička seljačka gospodarstva, sobe, stanovi i kuće za iznajmljivanje, pansioni, hoteli, osobito mali obiteljski hoteli, kampovi, lovački, ribolovni i planinarski domovi te slično.

4.3.  Turistička seljačka gospodarstva  

Turizam na seljački gospodarstvima, zbog svoje kompleksne ponude, u javnosti predstavlja paradigmu ruralnog turizma. Na njemu se prelamaju svi kulturološki, gospodarski, tehnološki, tradicijski i suvremeni utjecaji što ih čini obiteljska poljoprivredna proizvodnja i izvangradsko okruženje. 

Turizam na seljačkim gospodarstvima dobro je definiran segment ruralnog turizma koji omogućava seljacima proširenje njihovih gospodarskih djelatnosti te obogaćuje vrijednost njihovih proizvoda (dodana vrijednost), a čini globalno mali dio ruralnog turizma i poljoprivrede. Ipak, u nekim europskim zemljama, udio seljačkih gospodarstava koje nude neku vrstu turističkog smještaja uistinu je značajan .

Taj turistički proizvod može se prodavati pojedinačno a može i organizirano, grupama, ovisno lokaciji. Rekreacijske aktivnosti turista, kao što su pješačenje, ribolov, jahanje, skijanje, sanjkanje i slično, mogu se organizirati ovisno o turistički dostupnim atrakcijama i drugim turističkim resursima. Na taj način seljaci mogu osigurati dodatni dohodak od turizma, a ako su u tome dovoljno uspješni mogu čak i zamijeniti dosadašnju gospodarsku djelatnost. 

Dakle, prema navedenim obrazloženjima i iskustvima, bez obzira na iznijansirane termine, turizam na seljačkim gospodarstvima, obuhvaća sve vrste turističkih usluga koje seljačko domaćinstvo može pružiti na svom gospodarstvu (imanju), kao cjelini ili na pojedinim njegovim dijelovima, koji mogu biti i fizički razdvojeni.

Glavna i najveća prepreka razvoju turizma na seljačkim gospodarstvima u Hrvatskoj bila je, a još je i uvijek, nedovoljna veličina i rascjepkanost poljoprivrednog zemljišta hrvatskih seljačkih gospodarstava, koje je 1991. godine u prosjeku iznosila 2,8 ha podijeljena na prosječno 5 čestica. No, i kada je poljoprivredno zemljište seljačkog gospodarstva dovoljno veliko, to ne znači da su ispunjeni svi uvjeti za njegovo uključivanje u turističku ponudu. Ono, naime, mora biti smješteno u turistički privlačnom kraju. Da bi se u nekom kraju razvijao turizam na seljačkom gospodarstvu, takav kraj mora zadovoljiti određene uvjete turističke atraktivnosti, a seljačko gospodarstvo određene uvjete podobnosti za pružanje turističko-ugostiteljskih usluga.

4.4.  Turistička atraktivnost kraja i podobnost seljačkog gospodarstva  

Za testiranje mogućnosti osnivanja turističkog seljačkog gospodarstva navodi se kontrolna lista pitanja koja će pomoći zainteresiranim za donošenje kvalitetnih odluka glede atraktivnosti kraja i podobnosti seljačkog gospodarstva.

Uvjeti turističke atraktivnosti kraja: (1) zdrava klima, (2) nezagađeni zrak, voda i tlo, (3) odsutnost buke i vibracija, (4) odsutnost potencijalnih opasnosti od elementarnih nepogoda (eksplozija, poplava, požar, radijacija), (5) očuvana priroda, (6) očuvano graditeljsko nasljeđe, (7) očuvane socio-kulturne značajke, (8) slikovit i uređen krajobraz, (9) mogućnost slobodnog kretanja turista po okolici, (10) uvjeti za sportsku rekreaciju, razonodu i posjete znamenitostima, (11) ugostiteljski objekti, osobito s ponudom regionalnih jela, (12) dobra cestovna povezanost sela, (13) telefonska povezanost sela, (14) udaljenost seljačkog gospodarstva do prve ambulante i pošte ne veća od 15 km, (15) udaljenost seljačkog gospodarstva do prve trgovine i gostionice ne veća od 5 km.
Uvjeti turističke podobnosti seljačkog gospodarstva: (1) odgovarajuće poljoprivredno zemljište, (2) odgovarajuća poljoprivredna proizvodnja, (3) stambeni objekt i gospodarske zgrade, (4) stoka i druge domaće životinje, (5) mogućnost pružanja uvida u način poljoprivredne proizvodnje (osobito djeci), (6) lokacija kuće na atraktivnom mjestu, (7) osiguran pristup automobilom do kuće, (8) u kući osigurana električna struja i tekuća voda (vodovod, hidrofor i sl.), (9) u kući osiguran telefon (fiksna ili mobilna mreža), (10) mogućnost preuređenja seljačkog gospodarstva (kuća, gospodarske zgrade, dvorište i slično) u turističko seljačko gospodarstvo, u okviru ekonomski prihvatljive investicije, (11) broj, dob, zdravstveno stanje i osobna sklonost članova domaćinstva na seljačkom gospodarstvu odgovara potrebama pružanja turističko-ugostiteljskih usluga.     

4.5.  Utjecaj tradicije  
Osim problema osiguranja potrebnih financijskih sredstava te uvjeta održivog poslovanja turističkog seljačkog gospodarstva u postojećem legislativnom i financijskom okruženju, najviše dvojbi izaziva zauzimanje stava prema tradicijskim značajkama ugrađenim u novi turistički proizvod. Uloga tradicije u oblikovanju turističke ponude na seljačkom imanju predstavlja jednu od mnogih specijalističkih tema koje su bitne kod osnivanje i rada svakog turističkog seljačkog gospodarstva. Zašto? Zbog posebnosti turizma na seljačkom gospodarstvu i zbog očekivanja turista da se tradicijska obilježja javljaju kako na seljačkom gospodarstvu tako i u njegovom bližem i daljnjem okruženju. Turističke posebnosti seljačkih imanja kao i cijelog ruralnog prostora u kojem se one nalaze, utemeljene su u više ili manje očuvanoj tradiciji života i rada na selu. Riječ je o tradiciji očuvanoj u fizičkim oblicima, u izgledu krajolika, organizaciji naselja, uređenju okućnice, vrta i dvorišta, izgledu zgrada i njihove unutrašnjosti, ali i u nematerijalnom smislu, u običajima, legendama, pjesmama, zajedništvu i mnogim praktičnim znanjima. Upravo očuvanost tradicijskih značajki ruralnog prostora i seljačkih gospodarstava u njemu, određuje stupanj njihove turističke privlačnosti. Turisti ne žele posjećivati ruralni prostor niti seljačka imanja na kojima se nije održalo ništa od njihova tradicionalnog načina života i rada. Valja naglasiti da je njegovanje prirodnih ljepota u ruralnom prostoru isto tako dio seoske tradicije. 

Ruralni prostor, upravo na sastavnicama tradicije nudi posebne i neuobičajene turističke doživljaje i iskustva, Iako je zanimanje za selo i slobodne prirodne prostore urođeno čovjeku, taj je interes za selo kod modernog urbanog čovjeka dodatno osnažen tijekom njegova djetinjstva, putem slikovnica, literature i filmova.
4.6.  Pravni okvir ruralnog turizma 

Ruralni turizam nije eksplicitno definiran u hrvatskoj legislativi. Parcijalna pitanja ruralnog turizma, izravno ili neizravno, regulirana su blokom turističkih zakona i njihovih provedbenih akata, ali i se i neke norme drugih sektora mogu iznimno odnositi na ruralni turizam u Hrvatskoj.

Zakon o ugostiteljskoj djelatnosti (1995 i 2003) regulira pitanja svih smještajnih i drugih ugostiteljskih objekata u zemlji, pa tako i sve one vrste ugostiteljskih objekata koji su u funkciji ruralnog turizma. Među njima se posebna pozornost posvećuje turističkim seljačkim domaćinstvima. Iako turistička seljačka domaćinstva ne mogu činiti pretežiti dio ponude ruralnog turizma, ona su njihova paradigma kad je riječ o boravku turista u ruralnom prostoru. Stoga su propisi koji reguliraju pitanje turističkih seljačkih domaćinstava vrlo važni za razvoj cjelokupnog ruralnog turizma u zemlji. U Hrvatskoj su oni najprije bili „motorna“ snaga razvoja turizma u turističkim seljačkim domaćinstvima, međutim, sada sve više postaju prepreka djelomično zbog neprovođenja njihovih najvrednijih dijelova (primjerice: edukacija), a djelomično zbog nerealnih i zastarjelih rješenja. 

Situacija, postaje još složenija, ako se zna da se u domeni ruralnog turizma pojavljuje novi subjekt, resor poljoprivrede s mandatom snažnog utjecaja na razvoj hrvatskog ruralnog prostora. Međutim, možda je to i prigoda da dva sektora (turizam i poljoprivreda) cjelovito i odgovarajuće riješe pitanje razvoja ruralnog turizma. 

4.7. Javno-privatno partnerstvo  

U ruralnom turizmu , osobito u kompleksu turističkih seljačkih gospodarstava,  posebnu pozornost zaslužuje i tradicijsko zajedništvo. Zadruge (kooperativi), izuzimajući neprimjerena socrealistička iskustva (kolhozi), itekako su bili važni za opstanak stanovništva u hrvatskim ruralnim područjima, a koji se i danas preporučuju. 

I u ruralnom turizmu zajedništvo je važno. Suradnja pri stvaranju turističkog proizvoda i zajednički nastup na turističkom tržištu  na užem receptivnom prostoru. osobito su važni za turistička seljačka gospodarstvo.  Stvaranjem udruga nositelja takove ponude ne postižu se samo bolji tržišni rezultati već se postiže opća bolja pozicija za ostvarivanja prava i pogodnosti turističkih seljačkih gospodarstava i drugih nositelja razvoja ruralnog turizma.

Složenost vlasničkih odnosa među nositeljima i sudionicima ruralnog turizma, upućuje ih na javno-privatno partnerstvo.     

5. ZAKLJUČAK

U prethodnom tekstu najsažetije su prikazane osnove turizma, u opsegu koji kandidatima za pružanje usluga u ruralnom turizmu daje osnovni uvid u fenomenologiju turizma. U prvom dijelu je prikazana rekreacija, kao okvir za odmor i oporavak svakog čovjeka, kao odgovor na životnu potrebu fizičke, mentalne i duhovne obnove tijela i duha. Razjašnjeni su pojavni oblici rekreacije i obrazložena podjela na rekreaciju u okviru mjesta stalnog boravka i onu  u udaljenim mjestima, koja je osnovica razvoja turizma.

Obrazloženi su osnovni pojmovi iz turizma i objašnjene veze koje se javljaju među njima. To su turistički motivi,turističke atrakcije, turistička destinacija, turistički proizvod, ugostiteljstvo, trendovi i ustrojstvo. 

Na kraju je posebna pozornost posvećena ruralnom turizmu, njegovom odnosu prema ruralnom prostoru, strukturi i objektima ruralnog turizma te reprezentantu unutar ruralnog turizma – Turističkom seljačkom gospodarstvu. Dano je nekoliko naputaka za zainteresirane o tome kako utvrditi atraktivnost kraja u kojem se nalazi određeno seljačko gospodarstvo te kako utvrditi podobnost tog gospodarstva za turističko korištenje. Tu je obrazložen utjecaj tradicije na ruralni turizam te je dotaknut problem neodgovarajućeg pravnog okvira za razvoj ruralnog turizma.

U vježbama, koje su predložene, zainteresirani će na praktičan način moći doći do osnovnih odgovora na svoja pitanja. Zadani opseg teksta ne pruža mogućnosti za više informacija.
Panonski turizam: Stručno osposobljavanje za kvalitetni panonski turizam

